自题仿元道士方从义松亭山色图赠族人籍南
巴慰祖 (Qing)
岩壑错落丹碧鲜，结为云气融为泉。平生游迹遍吴楚，好山过眼心悬悬。偶然笔写气象千，万木鱼贯林蝉联。何人结屋蜗角大，看山终日似坐禅。当门老松却俗乘，压屋白石凌飞仙。敝庐远在黄山边，林谷如海皆云填。他日绘出家山好，黄精苗肥白鹿眠。请君对之心怡然，驻君之颜如童年。